**Aj keď SOŠ vzdelávajú podľa rodičov kvalitne, čakajú, že nájde pre ich deti aj prácu**

*Mýtus, že na stredné odborné školy (SOŠ) chodia iba menej šikovní žiaci, sa nepotvrdil. Nesúhlasia s tým až tri štvrtiny z 15-tisíc rodičov, ktorí sa zúčastnili na najväčšom výskume zameranom na rodičov ôsmakov a deviatakov základných škôl. Ten zisťoval imidž SOŠ a motiváciu, podľa ktorej svojmu potomkovi odporúčajú výber strednej školy.*

Štátny inštitút odborného vzdelávania v rámci projektu „Odborné vzdelávania a príprava pre trh práce“ zrealizoval najväčší reprezentatívny výskum „Mýty a fakty o slovenskom odbornom školstve“. Spracovala ho výskumná agentúra AKO v  priebehu marca a apríla tohto roka. Cieľom výskumu bolo zistiť, aký imidž majú stredné odborné školy u rodičov a aká je motivácia rodičov a detí pri výbere strednej školy.

„Vďaka rozsiahlej vzorke sme sa mohli pozrieť detailne na to, ako sú stredné odborné školy vnímané rodičmi aj s ohľadom na ich vzdelanie či na kraj, v ktorom žijú. Dáva nám to plastický obraz o tom, aké faktory ovplyvňujú výber strednej školy,“ uviedol spoluautor výskumu a výkonný riaditeľ agentúry AKO Václav Hřích. Podľa neho priniesli výsledky aj niekoľko prekvapení. „Napríklad v spoločnosti vládne nálada, že stredné odborné školy sú vnímané ako voľba pre žiakov s horšími študijnými výsledkami. Podľa názoru rodičov je však opak pravdou. Až tri štvrtiny rodičov s takýmto tvrdením nesúhlasia,“ uviedol Hřích.



Rovnako pozitívne vnímali rodičia fakt, ako dobre stredné odborné školy pripravujú deti na pracovný život - takmer 80 percent respondentov považuje prípravu za kvalitnú. Omnoho menej pozitívne (iba 56% zákonných zástupcov) však vnímajú perspektívu svojich potomkov - absolventov SOŠ nájsť si po skončení pomerne ľahko prácu. Podľa rodičov teda SOŠ pripravujú absolventov na prácu kvalitne, ale paradoxne ich absolventi si nie vždy budú ľahko hľadať prácu.

**Výskum ukázal, že o strednej škole rozhodujú takmer vždy rodičia, nie dieťa.
Častejšie rozhoduje matka.**

Pri výbere strednej školy volí približne polovica rodičov SOŠ, tretina rodičov gymnázium. Potvrdila sa vysoká závislosť medzi typom strednej školy rodičov a plánovanou strednou školou dieťaťa. Často sa rodičia snažia dať dieťa na takú strednú školu, ktorá je podľa ich názoru akoby o jednu úroveň vzdelania vyššie, ako majú oni sami.



**Ak má napr. matka (bývalä) učňovku bez maturity, tak nadpriemerne často (17,1 % z nich) dá dieťa na SOŠ bez maturity, hoci na takúto školu pôjde celkovo len 8,1 % všetkých absolventov ZŠ. Takéto matky však pomerne často dávajú svoje dieťa aj na SOŠ s maturitou, ale podpriemerne často zase posielajú dieťa na gymnázium.**

**Ak má otec ako typ strednej školy SOŠ s maturitou, výrazne radšej (64 % z nich) dáva dieťa na gymnázium (hoci na gymnáziá ide iba 32,1 % všetkých detí). Takíto otcovia však rovnako často ako je priemer dávajú svoje dieťa aj na SOŠ s maturitou (47 % vs. 46,5 %).**

Ak má matka ako typ strednej školy gymnázium, tak nadpriemerne častejšie (59,5 % z nich) dáva dieťa na gymnázium. Takéto matky podpriemerne často volia SOŠ s maturitou, a podpriemerne často posielajú svoje dieťa aj na učňovku .

Ak je otec absolvent VŠ, nadpriemerne často (63,6 % z nich) dáva svoje dieťa na gymnázium. Rovnako sa správajú vysokoškolsky vzdelané matky (59,3 %). Potvrdila sa teda hypotéza, že rodičia s vyšším vzdelaním väčšinou dávajú deti na iný typ strednej školy, ako nižšie vzdelaní rodičia.

Problémom je tiež, že v procese výberu strednej školy sú iba mierne aktívni výchovní poradcovia, ktorí sa málo zameriavajú na kariérne poradenstvo pre žiakov a reálne vyhodnotenie ich schopností. To nahráva tvrdeniu, že rodičia sa rozhodujú často subjektívne.

**Imidž SOŠ nie je až taký zlý, je však na čom pracovať**

Miernym prekvapením sú aj reakcie na otázku, či majú gymnáziá lepší imidž ako stredné odborné školy. Tu boli súhlasné aj nesúhlasné odpovede takmer v rovnakom pomere. S týmto (mýtom) tvrdením výrazne najčastejšie súhlasia rodičia, ktorí dávajú dieťa na gymnáziá, a čiastočne paradoxne aj tí, ktorí dajú deti na SOŠ bez maturity.



Napriek relatívne slušnému imidžu SOŠ sú však rodičia k nim skeptickí. Ich názory na vývoj a smerovanie nášho stredného odborného školstva za posledné roky je značne kritický. Kritizujú odtrhnutosť od praxe v porovnaní s minulosťou, ale vinia za to zamestnávateľov, najmä veľké súkromné firmy v zahraničnom vlastníctve. Paradoxne však rodičia za ideálnu SOŠ pokladajú takú, ktorá absolventom zaručí pracovné miesto – ale iniciatívu v oslovovaní škôl očakávajú od zamestnávateľov.

Podľa analýz výskumu nie je kritický pohľad výsledkom vlastných skúseností a poznatkov rodičov, ale živí ho zrejme negatívna mediálna publicita o vysokej nezamestnanosti vo všeobecnosti a aj vyjadrenia o ťažkej uplatniteľnosti absolventov SOŠ. „Školy sa viac sústreďujú na akvizíciu svojich študentov a neexistuje jednotná komunikácia, ktorá by bojovala s mýtmi, ktoré o SOŠ existujú,“ domnieva sa Marek Bezák z agentúry mediamedia.

Budúci vývoj kvality SOŠ rodičia nevidia pozitívne, predpokladajú skôr úpadok (kvôli nedostatku financií na školstvo a kvôli neochote súkromných firiem podieľať sa na rozvoji SOŠ). Určitú vinu za zníženie úrovne SOŠ kladú aj zvyšovaniu počtu vysokých škôl a znižovaniu ich úrovne. To má podľa nich za následok, že veľa absolventov ZŠ ide na gymnáziá s víziou ďalšieho štúdia na vysokej škole. Zároveň však aj priveľa žiakov SOŠ pokračuje na vysokých školách, a teda priamo do praxe prichádzajú len tí najmenej kvalitní absolventi SOŠ.

Podľa rodičov budúcnosť stredných odborných škôl do veľkej miery závisí aj od úrovne základných škôl – odporúčajú obnoviť praktické vyučovanie, robiť exkurzie do podnikov, mala by sa zlepšiť výchova v oblasti úcty k manuálnej práci a aj k práci ako takej.

 „Zdá sa, že jedným z problémov odborného školstva je okrem ľahkej dostupnosti vysokoškolského vzdelania aj ich imidž a aktívna propagácia. Aj SOŠ sa musia správať trhovo v konkurenčnom prostredí gymnázií a bojovať o žiaka. Ich výhodou je, že negatívny imidž je skôr predpokladaný, realita sa ukazuje iná a preto sa zlepšovaním kvality vzdelávania a aj pozitívnou komunikáciou dá zvrátiť negatívny trend preferencie všeobecných stredných škôl,“ uzavrel Marek Bezák z agentúry mediamedia.